钦定古今图书集成/理学汇编/经籍典/第059卷 > 殷
## 钦定古今图书集成/理学汇编/经籍典/第059卷 > 殷

殷王之世，作《归藏易》。

按《周礼春官》太卜“掌三《易》之法，二曰归藏，经卦皆八，
别皆六十有四。”

〈注〉万物莫不归而藏于其中。杜子春云。“《归藏》黄帝易。”〈疏〉子春之意，宓羲、黄帝造其名，夏、殷因其名以作《易》。皇甫谧云：“殷人因黄帝曰《归藏》，《归藏易》以纯坤为首，坤为地，万物莫不归而藏于其中。殷以十二月为正地统，故以坤为首。”

簭人掌三《易》，二曰《归藏》。
按《礼运》，孔子曰：“吾欲观殷道，是故之宋而不足征也，
吾得坤乾焉。”

〈注〉得商阴阳之书，其书存者有《归藏》。

按桓谭《新论》《归藏》四千三百言而立数。

按《文心雕龙》《归藏之经》，“大明迂怪。”乃称“羿毙十日，嫦
娥奔月。”

按《隋书经籍志》，“《归藏》十三卷。”〈晋太尉参军薛贞撰〉
按《唐书艺文志》：“司马膺注《归藏》十三卷。”

按孔颖达《易经正义》：“《归藏》伪妄之书，非殷《易》也。”又《杂
卦正义》，圣人因时随宜，不必皆相因袭，故《归藏》名卦
之次，亦异于时。

按《宋史艺文志》：“薛贞注《归藏》三卷。”

按《崇文总目》：“《归藏》三卷，汉初有《归藏》，已非古经。”今书
三篇，不可究矣。

按《中兴书目》：《归藏》薛贞注，今但存《初经》《齐母》《本蓍》三
篇，文多缺乱，不可训释。

按朱震《易丛说》：“《归藏初经》者，伏羲初画八卦，因而重
之者也。”其经初干，初奭。〈坤〉初《艮》，初《兑》，初《荦》：〈坎〉初离初
釐〈震〉初巽卦皆六画，即八卦也。八卦既重，爻在其中。
按《通志》，《连山》亡矣。《归藏》，唐有司马膺注十三卷，今亦
亡。隋有薛贞注十三卷，今所存者，《初经》《齐母》《本蓍》三
篇而已。言占筮事，其辞质，其义古。后学以其不文，则
疑而弃之，往往《连山》所以亡者，复过于此矣。独不知
后世之人能为此文乎？子曰：“周监于二代，郁郁乎文
哉。以”《周易》校商《易》，则周商之文质可知也；以商《易》校
夏《易》，则商夏之文质又可知也。三《易》皆始乎八，而成
六十四，有八卦即有六十四卦，六十四卦非至周而
备也。但法之所立，数之所起，皆不相为用。《连山》用三
十六策，《归藏》四十五策，《周易》四十九策。诚以人事代
谢，星纪推移，一代一谢，渐繁渐文，又何必近耳目而
信诸，远耳目而疑诸按三皇太古，书《三坟》曰山，气形。天皇。伏羲氏本《山坟》
而作《易》，曰《连山》；人皇神农氏本气坟而作《易》，曰《归藏》，
地皇黄帝氏本形坟而作《易》，曰乾坤虽不画卦，而其
名皆曰卦爻大象。《连山》之大象有八，曰君臣、民、物、阴
阳、兵象而统以山；《归藏》之大象有八，曰《归藏》，生动、长、
育、止杀，而统以气；乾坤之大象有八，曰“天地、日月、山
川、云气”，而统以形；皆八而八之，为六十四。〈按此条所载与诸说

不同并载以备参考

按《文献通考》，“《连山》《归藏》乃夏商之《易》，本在《周易》之前。
然《归藏》《汉志》无之，《连山》《隋志》无之。”盖二书至晋隋间
始出，而《连山》出于刘炫之伪作，《北史》明言之，度《归藏》
之为书，亦此类耳。夹漈好奇，独尊信此二书与古《三
坟书》，且咎世人以其晚出而疑之。殊不知毛氏《诗》《左
氏春秋》、小戴氏《礼》与《古文尚书》《周官六典》，比之当时
皆晚出者也。然其义理，其文词，一无可疑，非二《易》《三
坟》之比，不谓之“六经”可乎？故今序二《易》，不敢遽指为
夏、商之书，姑随其所出之时，置之汉之后、唐之前云。